b'\n_START_ARTICLE_\nFengpanne\n_START_PARAGRAPH_\nEn fengpanne er et ildst\xc3\xa5l som skaper gnist i en flintl\xc3\xa5smekanisme. Den er utformet som en L-formet bit av st\xc3\xa5l der den vertikale delen utgj\xc3\xb8r selve ildst\xc3\xa5let, mens den horisontale delen ligger som et lokk over en liten forladning av svartkrutt i kruttpanna. Hanen har en bit flint som er holdt fast i en liten skrustikke slik at den vil treffe fengpanna n\xc3\xa5r hanen sl\xc3\xa5r forover. Fengpanna er fj\xc3\xa6rbelastet slik at slaget f\xc3\xa5r den til \xc3\xa5 vippe opp og bakover. Flinten skraper mot st\xc3\xa5let og danner et lite regn av gnister samtidig som fengkruttet blir eksponert. N\xc3\xa5r fengkruttet antennes av gnistene fra fengpanna, fyrer det av hovedlandingen gjennom et lite fenghull fra fengpanna og inn i kammeret._NEWLINE_Utviklingen av en kombinert fengpanne som b\xc3\xa5de fungerte som ildst\xc3\xa5l og lokk p\xc3\xa5 kruttpanna gjorde flintl\xc3\xa5smekanismene adskillig enklere og mer driftssikre enn de tidligere snappl\xc3\xa5sene, og med innf\xc3\xb8ringen av flintl\xc3\xa5s ble luntel\xc3\xa5sen faset ut for alle v\xc3\xa5pen mindre enn kanoner. Oppfinnelsen blir ofte tilegnet den franske b\xc3\xb8rsemakeren Marin le Bourgeoys rundt 1610. Han kan ha latt seg inspirere av den spanske miqueletl\xc3\xa5sen som brukte et ildst\xc3\xa5l med mer eller mindre samme form i flere ti\xc3\xa5r f\xc3\xb8r flintl\xc3\xa5sen.'